Na podlagi Uredbe (EU) 2016/679 Evopskega parlamaneta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o varstvu podatkov) (Uradni list EU, L. št. 119/89 z dne 4. 5. 2016, v nadaljevanju: Splošna uredba), zakona, ki ureja varstvo osebnih podatkov v Republiki Sloveniji in Zakona o knjižničarstvu (Uradni list RS, št. 87/01, 96/02 - ZUJIK in 92/15) sklepata pogodbeni stranki

[Naziv], Kraj, Ulica in hišna številka, Država, matična številka: Matična številka, identifikacijska številka za DDV: Številka DDV, ki ga/jo zastopa [Funkcija] [Ime Priimek]

(v nadaljevanju: upravljavec)

in

**Institut informacijskih znanosti**, Maribor, Prešernova 17, Slovenija, matična številka: 5258880, identifikacijska številka za DDV: SI98148486, ki ga zastopa direktor Dr. Aleš Bošnjak (v nadaljevanju: obdelovalec)

Naslednjo

**POGODBO O OBDELAVI OSEBNIH PODATKOV**

**Številka: \_\_\_\_\_\_\_\_\_\_\_\_\_\_** (izpolni IZUM)

1. člen

Pogodbeni stranki uvodoma ugotavljata, da je Institut informacijskih znanosti (IZUM) imetnik in upravitelj sistema COBISS.SI, preko katerega [Naziv] izvaja del funkcij svoje knjižnične dejavnosti, kar je podrobneje urejeno v medsebojni pogodbi o polnopravnem članstvu v sistemu COBISS.SI (v nadaljevanju: krovna pogodba).

[Naziv] je upravljavec zbirke osebnih podatkov, ki jih vzdržuje v okviru lokalnih aplikacij sistema COBISS.SI, Institut informacijskih znanosti (IZUM) pa je obdelovalec te zbirke, ki obdeluje osebne podatke v imenu upravljavca.

Obdelovalec osebnih podatkov lahko obdeluje osebne podatke le za namen in na način, opredeljen v tej pogodbi.

2. člen

Pogodbeni stranki se zavezujeta, da bosta pri izvajanju določil te pogodbe v celoti spoštovali določila Splošne uredbe in zakona, ki ureja varstvo osebnih podatkov v Republiki Sloveniji, ne glede na to, ali se bosta z osebnimi podatki seznanili pri neposrednem opravljanju storitev na lokaciji upravljavca ali obdelovalca, pri nadzoru izvajanja določil te pogodbe ali na kakršenkoli drug način.

3. člen

Uporabljeni izrazi imajo enak pomen, kot je določen v 4. členu Splošne uredbe oziroma v zakonu, ki ureja varstvo osebnih podatkov v Republiki Sloveniji.

4. člen

Predmet te pogodbe je urejanje pravic in obveznosti med upravljavcem in obdelovalcem v zvezi z obdelavo osebnih podatkov v sistemu COBISS.SI.

S to pogodbo se stranki dogovorita, da bo obdelovalec obdeloval osebne podatke za upravljavca v obsegu in na način, določen v tej pogodbi, v skladu z določili Splošne uredbe.

5. člen

Osebni podatki, ki so del evidence o fizičnih osebah, ki so včlanjene v knjižnico in jih obdelovalec obdeluje za namen izvajanja krovne pogodbe in veljavne zakonodaje ter ima do njih dostop, so vsebovani v Zbirki podatkov o članih knjižnice.

Poleg zbirke iz prejšnjega odstavka tega člena je pripravljena ločena zbirka podatkov za namene spletnega vpisa v knjižnico.

Osebni podatki iz prejšnjih dveh odstavkov so opredeljeni v Prilogi 1, ki je sestavni del te pogodbe.

Upravljavec v Prilogi 1 nedvoumno pri vsakem osebnem podatku označi, ali ga zbira, obdeluje in uporablja ali ne. Vsako spremembo mora upravljavec nemudoma sporočiti obdelovalcu z novo izpolnjeno Prilogo 1.

6. člen

Obdelovalec bo osebne podatke, navedene v 5. členu te pogodbe, obdeloval za naslednje namene:

* koordinacija razvoja in vzdrževanja operativnosti sistema in servisov COBISS.SI za vodenje evidenc o članih knjižnice in izposoji knjižničnega gradiva upravljavca ter iz tega izhajajočih procesov, online ponudbo in dostop do baz podatkov ter podpora izvajanja nalog, ki so opredeljene v krovni pogodbi, kar vključuje tudi reševanje tehničnih in vsebinskih napak pri omenjenih postopkih;
* testiranje delovanja novih ali nadgrajenih storitev;
* izvedba izobraževanj oziroma usposabljanj strokovnih sodelavcev knjižnice upravljavca;
* zagotavljanje standardne zaščite podatkov;
* zagotavljanje drugih storitev v skladu s krovno pogodbo.

Za namene druge in tretje alineje mora obdelovalec predhodno poskrbeti za anonimizacijo osebnih podatkov.

7. člen

Za obdelavo vseh osebnih podatkov, navedenih v 5. členu te pogodbe ima upravljavec ustrezno pravno podlago oziroma pridobljena ustrezna soglasja s strani posameznikov.

8. člen

Upravljavec pooblašča obdelovalca za naslednja dejanja v zvezi z evidenco osebnih podatkov, navedenih v 5. členu te pogodbe:

* Obdelavo osebnih podatkov in vodenje zbirke: Obdelovalec ima pravico do vpogleda, dostopa in vseh drugih oblik obdelave osebnih podatkov, ki so potrebni za izvedbo storitev v skladu s krovno pogodbo, kar se med drugim nanaša tudi na varnostno kopiranje, shranjevanje, razvrščanje, segmentiranje ter za druge oblike obdelave osebnih podatkov, obdelanih in hranjenih v lastnem informacijskem okolju obdelovalca.
* Uporaba osebnih podatkov: Obdelovalec sme osebne podatke uporabljati le za namene, navedene v 6. členu te pogodbe; morebitna izjema je možna le po posebnem naročilu in pooblastilu upravljavca.
* Tehnična podpora: Sodelavci obdelovalca, ki imajo ustrezna pooblastila, imajo v primeru potrebne nujne reakcije za preprečitev škode oziroma pri razreševanju tehničnih napak ali nerazjasnjenih okoliščin pri vodenju evidenc izposoje pravico, da izvedejo vse potrebne aktivnosti, tudi če pri tem pride do možnosti dostopa do osebnih podatkov člana knjižnice (ob upoštevanju vseh drugih ukrepov, navedenih v tej pogodbi).

Ne glede na druga določila tega člena obdelovalec v nobenem primeru ne sme:

* vnašati, popravljati ali spreminjati osebnih podatkov članov knjižnice, razen v posebnih primerih tehnične pomoči pri restavriranju oziroma sanaciji osebnih podatkov, ko tega upravljavec ne more narediti sam;
* posredovati osebnih podatkov tretjim osebam, tudi če bi to od njega upravljavec zahteval;
* brisati ali uničiti osebnih podatkov, razen na zahtevo upravljavca ter v primerih, ki so eksplicitno navedeni v 34. členu te pogodbe oziroma to določajo zakonska določila.

9. člen

Obdelovalec obdeluje osebne podatke sam, s svojimi kadrovskimi, tehničnimi in infrastukturnimi viri, in jih ne sme predati morebitnim drugim obdelovalcem v podobdelavo.

10. člen

Obdelovalec mora pri izvajanju določil te pogodbe v zvezi z osebnimi podatki, navedenimi v 5. členu te pogodbe, in v zvezi z njihovo obdelavo iz 6. člena te pogodbe z organizacijskimi, tehničnimi in logično-tehničnimi postopki in ukrepi zagotoviti tako varovanje osebnih podatkov, da se preprečuje slučajno ali namerno nepooblaščeno uničevanje osebnih podatkov, njihova sprememba ali izguba ter nepooblaščena obdelava, tako da se:

* varujejo prostori, oprema in sistemska programska oprema, vključno z IT vhodno-izhodnimi enotami,
* varuje aplikativna programska oprema, s katero se obdelujejo osebni podatki,
* preprečuje nepooblaščen dostop do osebnih podatkov pri njihovem prenosu, vključno s prenosom po telekomunikacijskih sredstvih in omrežjih,
* zagotavlja učinkovit način blokiranja, uničenja, izbrisa ali anonimiziranja osebnih podatkov, ko je izpolnjen namen, za katerega so bili zbrani,
* omogoča poznejše ugotavljanje, kdaj so bili posamezni osebni podatki vnešeni v zbirko osebnih podatkov, uporabljeni ali drugače obdelani (vključno z vpogledi) in kdo je to storil, in sicer v zakonsko določenem obdobju.

11. člen

Obdelovalec ima pooblaščeno osebo za varstvo osebnih podatkov v skladu z določili 37., 38. in 39. člena Splošne uredbe.

12. člen

Obdelovalec je avtor, vzdrževalec in skrbnik standardnih programskih orodij COBISS za vnos, urejanje in obdelovanje osebnih podatkov članov knjižnice v okviru funkcij sistema COBISS.SI.

Standardna programska orodja COBISS iz prejšnjega odstavka tega člena predstavlja skupek programske opreme, lokalnih, spletnih in mobilnih aplikacij ter posebnih namenskih programskih rešitev. Sem sodijo:

* Programska oprema COBISS3, zlasti naslednji programski segmenti:
  + COBISS3/Izposoja
  + COBISS3/Medknjižnična izposoja
  + COBISS3/Izpisi
  + Orodje za izvoz podatkov
  + COBISS3/Nabava
* Programska oprama COBISS+
* Mobilna aplikacija mCOBISS.

13. člen

Postopki in ukrepi za varovanje osebnih podatkov, ki jih mora obdelovalec zagotoviti, so:

* programsko opremo COBISS3, navedeno v 12. členu te pogodbe, uporablja upravljavec predvsem za vnos, spreminjanje, vpogled in dostop do osebnih podatkov članov svoje knjižnice za opravljanje svoje knjižnične dejavnosti, ki izhajajo iz izvajanja avtomatizirane izposoje in iz nje izhajajočih delovnih procesov; prav tako jo uporablja za nekatere druge funkcije, kot so priprava izpisov in pregledov, izvoz podatkov, generiranje sporočil in obvestil članom knjižnice in podobno (dokument *Katalog seznamov, obvestil in drugih izpisov za področje izposoje v programski opremi* COBISS3 je na voljo na spletnem naslovu http://cobiss.izum.si → Portal Izobraževanje → E-priročniki → Seznam priročnikov → Programska oprema → COBISS3/Izposoja);
* s programsko opremo COBISS+ in mobilno aplikacijo mCOBISS, navedeno v 12. členu te pogodbe, dostopajo člani knjižnice samo do svojih osebnih podatkov;
* dostop do osebnih podatkov mimo standardnih programskih orodij COBISS iz prve in druge alineje tega člena ni mogoč, razen na posebno zahtevo upravljavca (praviloma pri razreševanju tehničnih napak ali nerazjasnjenih okoliščin pri vodenju evidenc izposoje) za sodelavce obdelovalca z ustreznimi pooblastili v primeru potrebne nujne reakcije za preprečitev škode (ob upoštevanju vseh ukrepov, navedenih v tej pogodbi);
* v kolikor obdelovalec pri internem načrtovanju in razporejanju svojih delovnih nalog ugotovi, da bi lahko prišlo do vpogleda v osebne podatke članov knjižnice, mora zagotoviti, da tako delovno nalogo izvedejo izključno sodelavci obdelovalca, ki imajo za to ustrezna pooblastila;
* za druge osebne podatke, ki jih je upravljavec na kakršen koli način predal obdelovalcu in jih želi videti, spremeniti ali brisati, vendar nima te možnosti v okviru standardnih programskih orodij COBISS, navedenih v 12. členu te pogodbe, se za vsako konkretno operacijo upravljavec in obdelovalec posebej dogovorita;

Dovoljena je uporaba osebnih podatkov za statistične in raziskovalne namene, če so osebni podatki predhodno anonimizirani.

14. člen

Obdelovalec bo upravljavcu pomagal pri izpolnjevanju upravljavčevih obveznosti, navedenih v členih od 32 do 36 Splošne uredbe, ob upoštevanju narave obdelave in informacij, ki so dostopne obdelovalcu. Prav tako mu bo ob upoštevanju narave obdelave in informacij, ki so mu dostopne, pomagal z ustreznimi tehničnimi in organizacijskimi ukrepi, kolikor je to mogoče, pri izpolnjevanju njegovih obveznosti, da odgovori na zahteve za uresničevanje pravic posameznika, na katerega se nanašajo osebni podatki.

Pomoč pri izpolnjevanju obveznosti iz prejšnjega odstavka tega člena obsega predvsem zagotavljanje dokazil, ustvarjenih v okviru izvajanja obdelave osebnih podatkov, da obdelava poteka varno, v skladu z zahtevami te pogodbe, Splošne uredbe in zakona, ki ureja varstvo osebnih podatkov v Republiki Sloveniji, ter informacij in pojasnil, vezanih na obravnavanje morebitnih kršitev varstva osebnih podatkov ter na obravnavanje tveganj, ki bi jih obdelava osebnih podatkov lahko imela za pravice in svoboščine posameznikov, na katere se osebni podatki nanašajo.

Obdelovalec bo dal upravljavcu na voljo vse informacije, potrebne za dokazovanje izpolnjevanja obveznosti iz 28. člena Splošne uredbe, ter njemu ali revizorju, ki ga pooblasti upravljavec, omogočil izvajanje revizij in pregledov ter pri njih tudi sodeloval.

15. člen

Nosilci osebnih podatkov se nahajajo v varovanih prostorih.

Prostori obdelovalca, v katerih se nahajajo zbirke osebnih podatkov in strojna ter programska oprema, ki omogoča dostop do teh osebnih podatkov, so varovani z organizacijskimi ter fizičnimi in tehničnimi ukrepi, ki onemogočajo nepooblaščenim osebam dostop do osebnih podatkov.

Prostori obdelovalca, v katerih se obdelujejo osebni podatki upravljavca, so fizično in tehnično varovani z ustreznimi mehanizmi, med katerimi so kontrola vstopa z vstopno kartico, videonadzor vstopa, alarmi gibanja po prostorih ter fizičnim varovanjem receptorja ali varnostnika.

16. člen

Vstop v varovane prostore iz prejšnjega člena je dovoljen le tistim zaposlenim, katerih pravica do vstopa v posamezni prostor izhaja iz sistemizacije delovnih mest, drugega notranjega akta obdelovalca ali namenskega pooblastila direktorja obdelovalca.

17. člen

Dostop do sistemske in aplikativne programske opreme je varovan s sistemom gesel za avtorizacijo in identifikacijo uporabnikov (posebej na ravni sistemske programske opreme in aplikativne programske opreme), ki omogoča dostop samo določenim osebam z ustreznimi pooblastili.

18. člen

Osebni podatki so pri prenosu po telekomunikacijskih sredstvih in omrežjih ustrezno zaščiteni.

19. člen

Obdelovalec mora zagotoviti integriteto osebnih podatkov, ki jih obdeluje. Ukrepi zagotavljanja integritete osebnih podatkov so:

* osebne podatke obdelujejo le osebe, zaposlene pri obdelovalcu, ki podpišejo posebno izjavo o varovanju osebnih podatkov in imajo pisno pooblastilo direktorja obdelovalca za obdelovanje osebnih podatkov, ki se hranita v njihovih personalnih mapah;
* obdelovalec vodi seznam oseb iz prejšnje alineje;
* orodja za dostop do osebnih podatkov v elektronski obliki so zaščitena z ustreznimi avtentifikacijskimi in avtorizacijskimi instrumenti.

20. člen

Pri dostopanju do osebnih podatkov in njihovi obdelavi mora obdelovalec zagotavljati ustrezne kontrole in nadzorne mehanizme tudi glede:

* fizičnih dostopov,
* hrambe nosilcev osebnih podatkov v varovanih prostorih,
* preprečitve vpogleda v osebne podatke vzdrževalcem prostorov, strankam in drugim obiskovalcem prostorov obdelovalca,
* preprečitve uporabe gesel ali drugih dostopnih avtentikacijskih podatkov osebam, ki jim geslo ni bilo neposredno dodeljeno, oziroma za namen, ki ni določen s to pogodbo,
* nadzora iznosa obdelovanih osebnih podatkov ter njihovih kopij,
* odvzema dostopnih pravic do osebnih podatkov osebam, ki jim iz katerega koli razloga preneha pooblastilo za sodelovanje pri obdelavi osebnih podatkov, ki jo obdelovalec izvaja po tej pogodbi.

21. člen

Obdelovalec mora upravljavcu zagotoviti dostop do osebnih podatkov, ki jih zanj obdeluje. Ukrepi in postopki zagotavljanja dostopa do osebnih podatkov so:

* vsi osebni podatki članov knjižnice, ki jih za upravljavca obdeluje obdelovalec, so v elektronski obliki locirani na strežnikih obdelovalca na lokaciji obdelovalca, varnostne kopije elektronskih zbirk podatkov pa tudi na fizično dislociranih varnih namenskih lokacijah;
* varnostne kopije elektronskih zbirk podatkov so namenjene izključno popolnemu restavriranju pokvarjenih ali izgubljenih podatkov in upravljavec nima dostopa do njih;
* osebni podatki, ki jih je upravljavec vnesel v sistem COBISS.SI s standardnimi programskimi orodji COBISS, navedenimi v 12. členu te pogodbe, so mu na voljo v režimu 24/7, razen v času vzdrževalnih posegov;
* za druge osebne podatke, ki jih je upravljavec na kateri koli način predal obdelovalcu in jih želi videti, spremeniti ali brisati, vendar nima te možnosti v okviru standardnih programskih orodij COBISS, navedenih v 12. členu te pogodbe, se za vsako konkretno operacijo upravljavec in obdelovalec posebej dogovorita.

22. člen

Obdelovalec zagotavlja sledljivost operacij z dnevniškimi zapisi pri obdelovanju osebnih podatkov, tako da je omogočeno poznejše ugotavljanje, kdaj so bili posamezni osebni podatki uporabljeni ali vneseni v zbirko osebnih podatkov in kdo je to storil, in sicer za zakonsko določeno obdobje.

Obdelovalec redno preglejuje naključne izbore dnevniških zapisov ter o tem napravi zapisnik.

23. člen

Upravljavec zagotavlja, da standardna programska orodja COBISS, navedena v 12. členu te pogodbe, uporabljajo samo njegovi strokovno usposobljeni sodelavci z ustreznimi pooblastili za delo v posameznih segmentih programske opreme COBISS.

Upravljavec zagotavlja, da je imenoval Skrbnika lokalnih aplikacij COBISS, ki dodeluje pooblastila iz prejšnjega odstavka.

24. člen

Za osebne podatke, ki jih upravljavec z uporabo programskega orodja za izvoz podatkov prenese k sebi za svojo nadaljnjo uporabo in obdelavo, je od trenutka izvoza sam odgovoren, obdelovalec pa je s tem razbremenjen vsakršne odgovornosti.

Za osebne podatke, ki so vidni in dostopni na posameznem seznamu iz prve alineje 13. člena te pogodbe, ki ga kreira in z njim razpolaga upravljavec, je od trenutka kreiranja dalje sam odgovoren, obdelovalec pa je s tem razbremenjen vsakršne odgovornosti, razen osnovnega dejstva, da je izpis seznama sploh omogočil.

25. člen

Kadar je verjetno, da kršitev varstva osebnih podatkov povzroči veliko tveganje za pravice in svoboščine članov knjižnice, mora upravljavec v skladu s 34. členom Splošne uredbe brez nepotrebnega odlašanja obvestiti člane knjižnice, na katere se nanašajo osebni podatki, da je prišlo do kršitve varstva njihovih osebnih podatkov.

Obveščanje iz prejšnjega odstavka tega člena se lahko po pogojih iz tretjega odstavka 34. člena Splošne uredbe začasno odloži, omeji ali izjemoma opusti.

Ne glede na prejšnji odstavek tega člena je obveščanje obvezno, če ga v skladu s četrtim odstavkom 34. člena Splošne uredbe upravljavcu naloži Informacijski pooblaščenec.

26. člen

Upravljavec nadzoruje izvajanje določil te pogodbe, obdelovalec pa mu mora to omogočiti. Nadzor se lahko izvaja tudi neposredno na fizični lokaciji obdelovalca ali na njegovi IT infrastrukturi obdelave osebnih podatkov, vsekakor pa se izvaja v delovnem času obdelovalca, pri čemer mora upravljavec o nadzoru predhodno obvestiti obdelovalca ter se prilagoditi delovnemu procesu obdelovalca. Pri nadzoru mora biti prisotna pooblaščena oseba obdelovalca.

Oseba, ki izvaja nadzor, se mora obdelovalcu izkazati z ustreznim upravljavčevim pooblastilom za izvajanje nadzora.

Obdelovalec nemudoma obvesti upravljavca, če meni, da je določeno navodilo iz te pogodbe ali dogovora ali na njuni podlagi v nasprotju z določbami Splošne uredbe ali druge določbe Evropske Unije ali zakona, ki ureja varstvo osebnih podatkov v Republiki Sloveniji.

27. člen

Za skrbnika te pogodbe s strani upravljavca je imenovan: Ime in priimek, e-naslov: e-naslov, tel. št. : tel. št.

Za skrbnika te pogodbe s strani obdelovalca je imenovan: dr. Aleš Bošnjak, e-naslov: ales.bosnjak@izum.si, tel. št. : 02 2520 400.

V primeru, da se v času izvajanja te pogodbe spremeni skrbnik pogodbe pri kateri koli pogodbeni stranki, mora le-ta o tem pisno obvestiti drugo pogodbeno stranko. Sprememba skrbnika pogodbe začne veljati z dnem prejetega obvestila.

28. člen

Obdelovalec je dolžan pri izpolnjevanju predmeta te pogodbe ravnati s skrbnostjo dobrega strokovnjaka.

Če obdelovalec ne ravna v skladu z določili te pogodbe in zato obstaja nevarnost uničenja, spremembe, izgube ali nepooblaščene obdelave osebnih podatkov, ga mora upravljavec na to opozoriti in mu določiti primeren rok za odpravo nepravilnosti.

29. člen

Obdelovalec odgovarja za izgubo, poškodbo, ali drugo obliko spremembe osebnih podatkov, do katere je prišlo po njegovi krivdi.

Upravljavec odgovarja za izgubo, poškodbo, ali drugo obliko spremembe osebnih podatkov, do katere je prišlo po njegovi krivdi.

Če sta za nastalo škodo odgovorna tako upravljavec oziroma kdo drug, za katerega je upravljavec odgovoren, kot tudi obdelovalec ali kdo drug, za katerega je obdelovalec odgovoren, se odškodninska odgovornost sorazmerno porazdeli med upravljavca in obdelovalca.

Upravljavec in obdelovalec ne odgovarjata za izgubo, poškodbo, ali drugo obliko spremembe osebnih podatkov, do katere je prišlo zaradi višje sile. Za višjo silo se štejejo nepredvideni in nepričakovani dogodki, ki nastopijo neodvisno od volje pogodbenih strank in ki jih pogodbeni stranki nista mogli predvideti ob sklepanju pogodbe ter kakor koli vplivajo na izvedbo pogodbenih obveznosti. Upravljavec in obdelovalec sta se dolžna medsebojno pisno obvestiti o nastanku višje sile v dveh dneh po nastanku le-te.

30. člen

Katera koli pogodbena stranka mora ob zlorabi ali sumu zlorabe osebnih podatkov ali vdoru v evidenco osebnih podatkov s strani nepooblaščene osebe, oziroma ob drugem dogodku, ki ima znake kršitve varnosti, ki povzroči nenamerno ali nezakonito uničenje, izgubo, spremembo, nepooblaščeno razkritje ali dostop do osebnih podatkov, ki so poslani, shranjeni ali kako drugače obdelani, nemudoma, najkasneje pa v 24 urah, obvestiti nasprotno stranko. Tako obvestilo mora vsebovati:

* opis vrste kršitve, po možnosti tudi približno število zadevnih posameznikov, na katere se nanašajo osebni podatki;
* sporočilo o imenih in kontaktnih podatkih pooblaščenih oseb za varstvo osebnih podatkov ter drugih kontaktnih oseb, pri katerih je mogoče pridobiti več informacij;
* opis verjetnih posledic kršitve varstva osebnih podatkov;
* opis predlaganih ukrepov za obravnavanje kršitve varstva osebnih podatkov in za ublažitev morebitnih škodljivih učinkov.

31. člen

Upravljavec in obdelovalec sta dolžna zagotoviti, da so osebe, pooblaščene za obdelavo osebnih podatkov, zavezane k zaupnosti in molčečnosti. Upravljavec in obdelovalec sta dolžna skrbeti, da bodo zaposleni in drugi posamezniki, ki zanj opravljajo dela ali naloge obdelave osebnih podatkov, varovali tajnost vseh podatkov, s katerimi se seznanijo pri opravljanju svojih del in nalog. Dolžnost varovanja tajnosti osebnih podatkov obvezuje te osebe tudi po prenehanju zaposlitve oziroma opravljanja del ali nalog, ki so predmet izvajanja te pogodbe.

Upravljavec in obdelovalec sta dolžna poskrbeti, da so zaposleni in drugi posamezniki, ki opravljajo dela in naloge obdelave osebnih podatkov, seznanjeni s postopki in ukrepi varovanja osebnih podatkov, ki so predmet obdelave po tej pogodbi.

32. člen

Pogodbeni stranki lahko razkrijeta zaupne podatke samo tistim osebam, ki neposredno sodelujejo pri izvrševanju te pogodbe. Pri tem je potrebno s primernimi navodili in ukrepi zagotoviti, da osebe, ki obdelujejo osebne podatke, le-teh ne uporabijo v nasprotju z določili te pogodbe in Splošne uredbe.

Kot neupravičeno razkritje osebnih podatkov tretji osebi se šteje vsaka reprodukcija osebnih podatkov v ustni, elektronski, pisni ali kakršni koli drugi obliki, v celoti ali deloma, ali njihova distribucija nepooblaščeni osebi, ter vsaka druga oblika razkritja osebnih podatkov.

33. člen

Pogodbeni stranki sta sporazumni, da bo vse obveznosti glede obveščanja in drugih postopkov v zvezi z obdelavo osebnih podatkov po tej pogodbi pred pristojnim nadzornim organom, opravil upravljavec, pri čemer bo obdelovalec upravljavcu posredoval vse potrebne informacije.

Obveznosti iz inšpekcijskih in drugih uradnih postopkov pristojnih organov v zvezi z obdelavo osebnih podatkov po tej pogodbi, izvedenih neposredno pri obdelovalcu, bo opravil obdelovalec.

Obdelovalec in upravljavec se bosta sproti medsebojno obveščala o morebitnih postopkih, navedenih v prvem in drugem odstavku tega člena.

34. člen

V primeru prenehanja polnopravnega članstva upravljavca v sistemu COBISS.SI mora obdelovalec nemudoma prenehati obdelovati osebne podatke upravljavca. Izjemoma jih lahko obdeluje le še zaradi dokončanja začetih poslov po pogodbi o polnopravnem članstvu v sistemu COBISS.SI, ki jih je dolžan opraviti.

V primeru prenehanja polnopravnega članstva v sistemu COBISS.SI mora obdelovalec upravljavcu vse njegove osebne podatke nemudoma vrniti, pri sebi pa jih mora uničiti. Vračilo oziroma uničenje osebnih podatkov morata biti ustrezno dokumentirana.

V primeru prenehanja obstoja obdelovalca mora le-ta zagotoviti, da se osebni podatki, navedeni v 5. členu te pogodbe, nemudoma vrnejo upravljavcu, pri obdelovalcu pa uničijo.

35. člen

Ta pogodba se uporablja za čas trajanja polnopravnega članstva v sistemu COBISS.SI.

36. člen

Pogodbeni stranki se strinjata, da bosta morebitne spore iz te pogodbe reševali sporazumno. Če sporazuma ne bo mogoče doseči, je za reševanje pristojno sodišče v Mariboru.

37. člen

Ta pogodba je sklenjena in začne veljati z dnem podpisa obeh pogodbenih strank. S tem dnem prenehajo veljati določila, ki se nanašajo na obdelavo in varstvo osebnih podatkov, ki sta jih pogodbeni strani dogovorili pred sklenitvijo te pogodbe.

38. člen

Ta pogodba je sestavljena v dveh enakih izvodih, od katerih prejme vsaka pogodbena stranka po en izvod.

|  |  |
| --- | --- |
| V/Na Kraj, dne Datum | V Mariboru, dne \_\_\_\_\_\_\_\_\_\_\_\_\_\_\_ |
|  |  |
| [Naziv] | Institut informacijskih znanosti |
| [Ime Priimek]  [Funkcija] | dr. Aleš Bošnjak  Direktor |

(podpis in žig) (podpis in žig)

**Osebni podatki iz Zbirke podatkov o članih knjižnice:**

|  |  |
| --- | --- |
| Skupina **Splošno** | indikator uporabe[[1]](#footnote-2) |
| Številka izkaznice | Izberi |
| Nadrejeni član | Izberi |
| Ime | Izberi |
| Priimek | Izberi |
| Datum rojstva | Izberi |
| Spol | Izberi |
| Državljanstvo | Izberi |
| Ime in priimek skrbnika/poroka | Izberi |
| Občina stalnega bivališča | Izberi |
| Kategorija | Izberi |
| Opomba | Izberi |
| Privilegiji | Izberi |
| Omejitve | Izberi |
| Omejitev štev. izp. izvodov | Izberi |
| Omejitev podaljš. | Izberi |
| Omejitev štev. rezervacij | Izberi |
| Jezik opominov | Izberi |
| Terjatve | Izberi |
| Neporavnani opomin | Izberi |
| Izgubil gradivo | Izberi |
| Datum zadnjega obiska | Izberi |
| Neveljavne številke | Izberi |
| Naslovi | Izberi |
| Alternativne identifikacijske številke | Izberi |
|  |  |
| Skupina **Šolanje, zaposlitev** |  |
| Vrsta šole | Izberi |
| Univerza | Izberi |
| Ime šole | Izberi |
| Oddelek/letnik šole | Izberi |
| Smer/program | Izberi |
| Stopnja študija | Izberi |
| Način študija | Izberi |
| Visokošolski zavod v eVŠ | Izberi |
| Študijski program v eVŠ | Izberi |
| Študijski program v eVŠ – B | Izberi |
| Strokovno področje | Izberi |
| Čitalnica | Izberi |
| Zaposlitev | Izberi |
| Oddelek zaposlitve | Izberi |
| Stopnja izobrazbe | Izberi |
| Skupina **Članstvo** |  |
| Sigla knjižnice | Izberi |
| Oddelek vpisa | Izberi |
| Postajališče bibliobusa | Izberi |
| Datum prvega vpisa | Izberi |
| Datum evident. / podaljš. član. | Izberi |
| Datum poteka članstva | Izberi |
| Veljavnost članstva | Izberi |
| Podpis izjave ob vpisu | Izberi |
|  |  |
| Skupina **Info** |  |
| Aktivnosti v oddelkih | Izberi |
| Štev. izp. izvodov | Izberi |
| Datum zadnjega opomina | Izberi |
| Štev. prejetih opominov | Izberi |
| Prejeti opomini | Izberi |
| Štev. obiskov na leto | Izberi |
| Vnesel | Izberi |
| Vneseno | Izberi |
| Spremenil | Izberi |
| Spremenjeno | Izberi |
| Dostop do inf. virov | Izberi |
| Podrobnosti po oddelkih | Izberi |
|  |  |
| Skupina **e-obveščanje** |  |
| Geslo | Izberi |
| E-naslov za obveščanja | Izberi |
| SMS številka za obveščanje | Izberi |

**Osebni podatki iz dodatnih ločenih zbirk po 5. členu Pogodbe**

|  |  |
| --- | --- |
| **Začasni podatki za spletni vpis** |  |
| Ime | Izberi |
| Priimek | Izberi |
| Datum rojstva | Izberi |
| Kategorija | Izberi |
| Država | Izberi |
| Naslov | Izberi |
| Elektronska pošta | Izberi |
| Geslo za storitev Moja knjižnica | Izberi |

|  |  |  |
| --- | --- | --- |
| Datum: Datum |  | Ime in priimek odgovorne osebe: [Ime Priimek] |
|  |  |  |
|  |  | Podpis odgovorne osebe |

(podpis in žig)

1. V zadnjem stolpcu se za vsako vrsto podatka iz spustnega seznama izbere ustrezna vrednost, in sicer: "obdelujemo", če knjižnica ta podatek uporablja/zbira/obdeluje, ter "ne obdelujemo", če knjižnica tega podatka ne uporablja/zbira/obdeluje. [↑](#footnote-ref-2)